หุ้นเอเชียร่วงระนาวหลังดัชนีภาคการผลิตของจีนต่ำสุดในรอบ 6 ปี 5 เดือน
หุ้นเอเชียร่วงระนาวหลังดัชนีภาคการผลิตของจีนต่ำสุดในรอบ 6 ปี 5 เดือน
21 ส.ค. 2558

ผู้สื่อข่าวรายงาน ดัชนีนิกเกอิตลาดหุ้นโตเกียวปิดร่วงลงแตะระดับต่ำสุดในรอบกว่า 3 เดือนในวันนี้ หลังนักลงทุนกังวลว่าการชะลอตัวลงของเศรษฐกิจอาจจะฉุดเศรษฐกิจทั่วโลกให้อ่อนแอลงด้วย ดัชนีนิกเกอิร่วงลง 597.69 จุด หรือ ร้อยละ 2.98 ปิดที่ 19,435.83 จุด ซึ่งเป็นระดับต่ำสุดนับตั้งแต่วันที่ 8 พ.ค. ตั้งแต่ตลาดเปิดทำการ
โดยดัชนีนิกเกอิร่วงหลุดแนวรับทางจิตวิทยาที่ระดับ 20,000 จุดเป็นครั้งแรกนับตั้งแต่วันที่ 13 ก.ค. เนื่องจากนักลงทุนวิตกกังวลหลังจากตลาดหุ้นสหรัฐฯ ดิ่งลงอย่างหนักเมื่อคืนนี้
ตลาดหุ้นโตเกียวยังได้รับแรงกดดันหลังจากดัชนีผู้จัดการฝ่ายจัดซื้อ (PMI) ภาคการผลิตของจีนเบื้องต้นเดือนส.ค. ซึ่งมาร์กิตจัดทำร่วมกับไคซิน อยู่ที่ระดับ 47.1 ซึ่งเป็นระดับต่ำสุดในรอบ 6 ปี 5 เดือน จากระดับของเดือนก.ค.ที่ 47.8 สอดคล้องกับ หุ้นฮั่งเส็ง ตลาดหุ้นฮ่องกง ลดลง 347.85 จุด หรือร้อยละ 1.53 อยู่ที่ 22,409.62 จุด และดัชนีเซี่ยงไฮ้ ตลาดหุ้นจีน ร่วงลง 156.55 จุด หรือร้อยละ4.27 อยู่ที่ 3,507.74 จุด นอกจากนี้ นักลงทุนรอประเมินว่ากองทุนของรัฐบาลจีนจะช่วยพยุงราคาหุ้นได้นานมากน้อยเพียงไร
นายทาโร อาโสะ รัฐมนตรีคลังญี่ปุ่น แสดงความเป็นห่วง ความเคลื่อนไหวของจีนที่ต้องการให้เงินหยวนอ่อนค่า เนื่องจากจะสร้างปัญหาให้กับญี่ปุ่น หนังสือพิมพ์นิกเกอิและสื่อท้องถิ่นในญี่ปุ่นรายงานอ้างนายอาโสะว่า จีนถือเป็นปัจจัยสำคัญที่ทำให้ราคาหุ้นในญี่ปุ่นดิ่งลง
โดยเฉพาะดัชนีนิกเกอิ ส่วนเยนญี่ปุ่นอ่อนค่าลงกว่าร้อยละ 60 เมื่อเทียบกับเงินดอลลาร์สหรัฐฯ นับตั้งแต่ดิ่งลงมา 75.35 เยนต่อดอลลาร์สหรัฐฯ เมื่อเดือนตุลาคม 2554 โดยซื้อขายกันใกล้ระดับ 123 เยนต่อดอลลาร์สหรัฐฯ ในวันศุกร์
ทีมต่างประเทศศูนย์ข่าวแปซิฟิก